ปภ. ประสานจังหวัดภาคเหนือและหน่วยงานที่เกี่ยวข้องในพื้นที่ คุมเข้มการเผาในพื้นที่ บังคับใช้กฎหมายเข้มข้น
ปภ. ประสานจังหวัดภาคเหนือและหน่วยงานที่เกี่ยวข้องในพื้นที่ คุมเข้มการเผาในพื้นที่ บังคับใช้กฎหมายเข้มข้นนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากการติดตามข้อมูลปัจจัยเสี่ยงการเกิดไฟป่าในพื้นที่ 9 จังหวัดภาคเหนือ (เชียงใหม่ เชียงราย แพร่ พะเยา ตาก ลำพูน ลำปาง น่าน และแม่ฮ่องสอน ) เมื่อวันที่ 4 กุมภาพันธ์ที่ผ่านมา พบจุดความร้อน จำนวน 789 จุด อีกทั้งสภาพอากาศมีการสะสมของฝุ่นละอองและหมอกควันในพื้นที่ ดังนั้น พลเอก อนุพงษ์ เผ่าจินดา รัฐมนตรีว่าการกระทรวงมหาดไทยในฐานะผู้บัญชาการป้องกันและบรรเทาสาธารณภัยแห่งชาติ จึงเน้นย้ำให้ศูนย์บัญชาการเหตุการณ์จังหวัดบูรณาการทุกหน่วยงานในพื้นที่ดำเนินการป้องกันและแก้ไขปัญหาไฟป่า หมอกควันและฝุ่นละอองขนาดเล็ก PM 2.5 อย่างเต็มกำลัง โดยให้ผู้ว่าราชการจังหวัดเป็นแกนกลางวางแผนการดำเนินงานแก้ไขปัญหาในพื้นที่และให้เน้นมาตรการคุมเข้มการเผาในพื้นที่ พร้อมใช้กลไกระดับพื้นที่ ทั้งกำนัน ผู้ใหญ่บ้าน องค์กรปกครองส่วนท้องถิ่นในการสร้างความเข้าใจแก่ประชาชนและเกษตรกรถึงผลกระทบจากปัญหาไฟป่าและหมอกควัน รวมถึงสร้างการรับรู้เกี่ยวกับมาตรการและห้วงเวลาห้ามเผาและกฎหมายห้ามเผา ซึ่งมีบทลงโทษทั้งจำและปรับ ขณะนี้จังหวัดในภาคเหนือได้กำหนดห้วงระยะเวลาเผาเด็ดขาดในพื้นที่ทุกรูปแบบเพื่อควบคุมวิกฤตไฟป่า หมอกควัน และฝุ่นละอองขนาดเล็อย่างใกล้ชิด รวมถึงได้สั่งการให้หน่วยปฏิบัติในพื้นที่ และสำนักงานป้องกันและบรรเทาสาธารณภัยจังหวัดภาคเหนือระดมกำลังเจ้าหน้าที่และเครื่องจักรกลด้านสาธารณภัยสนับสนุนปฏิบัติการฉีดพ่นละอองน้ำเพิ่มความชุ่มชื้นและลดปริมาณมลพิษในอากาศ รวมถึงสั่งการเจ้าหน้าที่ชุดปฏิบัติการออกทำงานร่วมกับชุดของ ทส. ในการปฏิบัติการดับไฟป่าภาคพื้นดิน ส่วนพื้นที่ภูเขาสูงที่ยากต่อการเข้าถึง ปภ. ได้ร่วมกับ กองทัพบก สนธิกำลังกองทัพภาคที่ 3 จัดส่งอากาศยานดับไฟป่า ปภ.KA-32 ช่วยดับไฟป่าในพื้นที่ภาคเหนือ ซึ่งจะประจำการในพื้นที่จนกว่าสถานการณ์จะคลี่คลาย         สำหรับมาตรการห้ามเผาในพื้นที่ 9 จังหวัดภาคเหนือ ขณะนี้ได้ออกประกาศเขตห้ามเผาเด็ดขาดแล้ว 8 จังหวัด โดยจังหวัดเชียงใหม่ประกาศเขตห้ามเผาเด็ดขาด ระหว่างวันที่ 10 มกราคม – 30 เมษายน 2563 จังหวัดแพร่ ประกาศห้ามเผาเด็ดขาด ระหว่างวันที่ 1 กุมภาพันธ์ – 30 เมษายน 2563 จังหวัดน่าน ประกาศเขตห้ามเผาเด็ดขาด ระหว่างวันที่ 15 กุมภาพันธ์ – 15 เมษายน 2563 จังหวัดพะเยา ตาก ลำพูน ลำปาง ประกาศเขตห้ามเผาเด็ดขาด ระหว่างวันที่ 1 มีนาคม – 30 เมษายน 2563 จังหวัดแม่ฮ่องสอน ประกาศเขตห้ามเผาเด็ดขาด ระหว่างวันที่ 15 มีนาคม – 30 เมษายน 2563 ส่วนจังหวัดเชียงราย ขณะนี้อยู่ในช่วงเฝ้าระวังติดตามแนวโน้มสถานการณ์ภัย เพื่อวางแนวทางประกาศเขตห้ามเผาเด็ดขาด อย่างไรก็ตามบางจังหวัดได้ดำเนินการจับกุมและดำเนินคดีกับผู้กระทำผิดกฎหมายเกี่ยวกับการห้ามเผาแล้ว ทั้งนี้ ขอความร่วมมือประชาชนงดเว้นการเผาทุกรูปแบบและปฏิบัติตามประกาศเขตห้ามเผาอย่างเคร่งครัด เพื่อควบคุมไม่ให้เกิดวิกฤตปัญหาไฟป่า หมอกควัน และฝุ่นละอองขนาดเล็กในพื้นที่.